Virallinen lehti nro C 398 , 21/12/1998 s. 0048



A4-0430/98 Päätöslauselma Latvian hakemuksesta Euroopan unionin jäseneksi Wienissä 11. ja 12. joulukuuta 1998 pidettävää Eurooppa-neuvostoa varten Euroopan parlamentti, joka - ottaa huomioon Latvian 13. lokakuuta 1995 esittämän hakemuksen Euroopan unionin jäseneksi, - ottaa huomioon komission 15. heinäkuuta 1997 antaman lausunnon tästä hakemuksesta (KOM(97)2005 - C4-0377/97), - ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17.)) ja 11. maaliskuuta 1998 antamansa lausunnon ehdotuksesta neuvoston asetukseksi (EY/Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa (KOM(97)0634 - C4-0010/98 - 97/0351(CNS)) ((EYVL C 104, 6.4.1998, s. 112.)) sekä 11. maaliskuuta 1998 antamansa päätöslauselman ehdotuksista neuvoston päätöksiksi liittymistä valmistelevan kumppanuuden periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98) ((EYVL C 104, 6.4.1998, s. 113.)), - ottaa huomioon 12. ja 13. joulukuuta 1997 Luxemburgissa ja 15. ja 16. kesäkuuta 1998 Cardiffissa kokoontuneen Eurooppa-neuvoston tekemät päätökset, - ottaa huomioon komission 4. marraskuuta 1998 esittämät kertomukset, - ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0430/98); A. ottaa huomioon, että se on kehottanut Eurooppa-neuvostoa edellä mainitussa 4. joulukuuta 1997 antamassaan päätöslauselmassa aloittamaan laajentumisprosessin kaikkien sellaisten jäsenyyttä hakeneiden maiden kanssa, jotka täyttävät vakaan kansanvaltaisen järjestyksen ja ihmisoikeuksien kunnioittamisen kriteerit, B. palauttaa mieliin antamansa myönteisen arvion edistymisestä, jota Latviassa on saavutettu oikeusvaltion periaatteet takaavien kansallisten instituutioiden luomisessa, C. ottaa huomioon markkinatalouteen siirtymisessä, yksityistämisessä, inflaation hallinnassa ja valtiontalouden tasapainon tavoittelussa saavutetun edistyksen Latviassa, D. painottaa samalla kuitenkin, että uudistuksia on jatkettava eritoten hallinnon ja oikeusjärjestelmän osalta, E. katsoo, että Latvian liittymistä Euroopan unioniin voi helpottaa yhteiskunnan yhtenäisyyden vahvistuminen Latviassa, mikä toteutuu kansalaisuutta vailla olevien ja eritoten muiden kuin latvialaista syntyperää olevien integroimisella yhteiskuntaan; 1. Tähdentää, että liittymiskehityksen tulee koskea kaikkia maita, joiden kanssa Euroopan unioni on tehnyt Eurooppa-sopimuksen, ja korostaa lisäksi olevansa täysin vakuuttunut siitä, että ei pidä muodostaa suljettuja hakijamaaryhmiä, sekä painottaa, että intensiiviseen neuvotteluvaiheeseen olisi voitava siirtyä kitkattomasti millä hetkellä hyvänsä; 2. Uskoo, että hakijamaiden vaiheittainen yhdentyminen Euroopan unioniin vaikuttaa merkittävällä tavalla Euroopan turvallisuuteen; 3. Toteaa, että suurin osa maassa vaikuttavista poliittisista, taloudellisista ja yhteiskunnallisista tahoista on Latvian ajaman Euroopan unioniin liittymisen kannalla; 4. Tuo julki tyytyväisyytensä 3. lokakuuta 1998 järjestetyn kansanäänestyksen tulokseen, jolla latvialaiset ilmaisivat hyväksyvänsä kansalaisuuslain muutokset: luopumisen kiintiöjärjestelmästä ja kansalaisuuden antamisen kaikille kansalaisuutta vailla olevien lapsille, jotka ovat syntyneet Latviassa maan itsenäistymisen jälkeen; 5. Pitää tätä askelta erittäin tärkeänä alueen vakaudelle, sillä se vähentää osaltaan Venäjän suhteisiin jännitteitä aiheuttavia tekijöitä ja poistaa yhden Euroopan unionin jäsenyyden esteistä; 6. Toivoo myös Venäjän allekirjoittavan Latvian jo useaan otteeseen vaatiman ja hyväksymän rajasopimuksen, jotta poistetaan kaikki mahdolliset riidanaiheet, jotka voivat aiheuttaa vaarallisia jännitteitä Baltian alueella; 7. Ilmaisee tyytyväisyytensä Latvian saavuttamiin hyviin tuloksiin, joita ilmentävät makrotalouden tunnusluvut, yksityistämisen edistyminen ja valuutan vakaus; 8. Painottaa kuitenkin tarvetta syventää ja nopeuttaa hallinnon ja oikeuslaitoksen uudistamista, jotta yhteisön säännöstön siirtämisen osaksi kansallista lainsäädäntöä lisäksi sitä voidaan myös soveltaa tehokkaasti ja jotta meneillään oleva seulonta (screening) saadaan päätökseen nopeammin; 9. Pitää tältä osin asianmukaisena aloittaa viipymättä liittymistä valmistelevan avun piiriin kuuluvat unionin ohjelmat liittymistä valmistelevaan kumppanuuteen kuuluvien toimien hyväksymisen edistämiseksi, erityisesti tuomareiden, asianajajien ja julkisen hallinnon virkamiesten sekä latvian kielen opettajien koulutuksen tukemiseksi paikallisen kulttuurin turvaamista varten; 10. Katsoo, että talouden kehityssuunta ja poliittis-institutionaalinen kehityskulku vahvistavat Latvian jäsenyyshakemuksesta annettua myönteistä arviota; tämän vuoksi kehottaa päättäväisesti neuvostoa ja komissiota toimimaan jäsenyysneuvottelujen aloittamiseksi viivytyksittä; 11. Kehottaa puhemiestään välittämään tämän päätöslauselman komissiolle, neuvostolle, Eurooppa-neuvostolle, jäsenvaltioiden parlamenteille sekä Latvian hallitukselle ja parlamentille.